สรุป “วิกฤติเมียนมา” ขาดแคลน เงินตราต่างประเทศ
เกิดอะไรขึ้น ทำไมเมียนมาต้องประกาศหยุดการชำระหนี้ ที่เป็นเงินตราต่างประเทศ ลงทุนแมนจะเล่าให้ฟัง
25 ก.ค. 2565

สรุป “วิกฤติเมียนมา” ขาดแคลน เงินตราต่างประเทศ /โดย ลงทุนแมน
ในช่วง 2 ปีที่ผ่านมา เมียนมาประสบกับปัญหาทั้งการแพร่ระบาดของโควิด 19 และการขาดเสถียรภาพทางการเมือง เนื่องจากมีการทำรัฐประหารภายในประเทศ
ทำให้เศรษฐกิจของเมียนมาย่ำแย่ขนาดหนัก
โดยอัตราการเติบโต GDP ของเมียนมา ในช่วง 3 ปีที่ผ่านมาลดลงอย่างต่อเนื่อง
ปี 2019 การเติบโตของ GDP  1.9%
ปี 2020 การเติบโตของ GDP -10%
ปี 2021 การเติบโตของ GDP -18%
แล้วเกิดอะไรขึ้น ทำไมเมียนมาต้องประกาศหยุดการชำระหนี้ ที่เป็นเงินตราต่างประเทศ
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
การถดถอยของเศรษฐกิจ ทำให้เมียนมาขาดความเชื่อมั่นจากนักลงทุนต่างชาติ 
สะท้อนได้จากค่าเงินจัตของเมียนมาที่อ่อนตัวลงอย่างรวดเร็ว
โดยจากต้นปี 2021 อัตราแลกเปลี่ยนอยู่ที่ 1,317 จัตต่อดอลลาร์สหรัฐ 
ปัจจุบัน มีอัตราแลกเปลี่ยนอยู่ที่ 1,854 จัตต่อดอลลาร์สหรัฐ 
หรือคิดเป็นการอ่อนค่าลงมาแล้ว 40% เลยทีเดียว
ในขณะที่อัตราแลกเปลี่ยนในตลาดมืด มีการคาดการณ์ว่า อัตราแลกเปลี่ยนได้อ่อนค่าลงถึง 2,030 จัตต่อดอลลาร์สหรัฐ เป็นที่เรียบร้อยแล้ว
พอเป็นแบบนี้ เมียนมาจึงได้ออกมาตรการต่าง ๆ เพื่อมาพยุงค่าเงินของประเทศตัวเองเอาไว้ เช่น
- ให้ธนาคารพาณิชย์ทั้งหมดที่ทำธุรกิจในประเทศ เปลี่ยนบัญชีเงินสกุลต่างประเทศ ให้เป็นเงินจัตทั้งหมด
- ให้คนที่ถือเงินตราต่างประเทศในเมียนมา มาแลกเป็นเงินจัตภายใน 1 วัน หากฝ่าฝืนจะถูกดำเนินคดีตามกฎหมาย
- การส่งเงินตราต่างประเทศออกนอกประเทศ จะต้องได้รับอนุญาตจากทางการเท่านั้น
- กำหนดให้การโอนเงินตราต่างประเทศออกนอกประเทศ จะต้องผ่านสถาบันการเงินที่ได้รับอนุญาต ให้ทำการค้าเงินต่างประเทศเท่านั้น
- ห้ามนำเข้าสินค้าหลายอย่าง เช่น รถยนต์ สินค้าฟุ่มเฟือย และจำกัดการนำเข้าน้ำมันเชื้อเพลิง และน้ำมันปรุงอาหาร
ปกติแล้ว การไหลเข้าของเงินตราต่างประเทศจะมาจาก
- การส่งออกที่เพิ่มมากขึ้น
- การเข้ามาท่องเที่ยวของนักท่องเที่ยวต่างชาติ
- แรงงานที่ทำงานในต่างประเทศโอนเงินกลับมายังประเทศ
- การเข้ามาลงทุนจากต่างประเทศ
- การกู้ยืมเงินมาจากต่างประเทศ
ดังนั้น เมื่อมีรัฐประหารภายในประเทศเกิดขึ้น จึงมีการคว่ำบาตร จากประเทศในตะวันตกหลายประเทศตามมา เช่น สหรัฐอเมริกา อังกฤษ และยุโรป ทำให้การค้าและการลงทุนจากต่างประเทศหดตัว ส่งผลให้มีเงินตราต่างประเทศไหลเข้ามายังเมียนมาลดลง
อย่างเหตุการณ์เมื่อไม่นานมานี้ที่ TotalEnergies และ Chevron บริษัทพลังงานรายใหญ่ระดับโลกได้ถอนการลงทุนในอุตสาหกรรมน้ำมันและก๊าซออกจากเมียนมา
โดยทั้ง 2 บริษัทนั้น มีการจ่ายค่าสัมปทานให้แก่รัฐบาลเมียนมารวมกันสูงกว่า 1,000 ล้านดอลลาร์สหรัฐต่อปีเลยทีเดียว
เมื่อการไหลเข้าของเงินตราต่างประเทศลดลง รวมกับเมียนมาเองก็มีหนี้ที่เป็นสกุลเงินต่างประเทศราว 11,000 ล้านดอลลาร์สหรัฐ ที่กำลังจะถึงกำหนดชำระรออยู่
ทั้งหมดนี้ จึงมีส่วนสำคัญที่ทำให้ทุนสำรองระหว่างประเทศของเมียนมาลดลงเรื่อย ๆ
จุดชนวนให้เมียนมากำลังเดินหน้าเข้าสู่วิกฤติเศรษฐกิจ..
เรียกได้ว่า สถานการณ์ของเมียนมา กำลังจะซ้ำรอยเดียวกันกับเหตุการณ์เมื่อไม่นานมานี้ ที่เกิดขึ้นกับประเทศศรีลังกา ที่ประสบปัญหาขาดแคลนทุนสำรองระหว่างประเทศ จนทำให้ไม่สามารถชำระค่านำเข้าสินค้าจำเป็นทั้งอาหาร และพลังงาน รวมไปถึงไม่มีเงินจ่ายคืนหนี้ต่างประเทศ
จนสุดท้ายก็ทำให้ศรีลังกา กลายเป็นประเทศล้มละลายในที่สุด
ถึงตรงนี้ ยังไม่มีใครรู้ว่า วิกฤติค่าเงินจัตของเมียนมาจะจบลงตรงไหน 
แต่บทเรียนจากเรื่องนี้ก็คือ การสร้างความเชื่อมั่นต่อนักลงทุน ถือว่าเป็นสิ่งสำคัญที่ไม่ควรมองข้าม 
โดยเฉพาะประเทศที่ยังต้องพึ่งพาเงินลงทุนจากต่างประเทศ ในการสร้างความเติบโตทางเศรษฐกิจและฐานะทางการเงินของประเทศให้เข้มแข็ง
ถ้าวันใดก็ตามที่นักลงทุนเริ่มขาดความเชื่อมั่น ในขณะที่ฐานะทางการเงินของประเทศยังคงอ่อนแอ
สุดท้ายสิ่งเหล่านี้จะนำประเทศเข้าสู่ภาวะวิกฤติได้ เหมือนอย่างที่เมียนมากำลังเผชิญอยู่ในวันนี้..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References:
-
-
-
-
-
-
-